Automatisk slokkeanlegg

Et **automatisk slokkeanlegg**, også kalt **automatisk brannslukker** eller **automatisk brannslukking**, er et system som kontrollerer og slukker branner uten menneskelig inngripen, helst i tidlige stadier av brannen. Eksempler på automatiske systemer inkluderer sprinkleranlegg, vanntåke, gassanlegg (inertgass) og aerosolanlegg. Når branner slukkes i tidlige stadier reduserer man tap av liv kraftig, siden 93 % av alle brannrelaterte dødsfall skjer når brannen har utviklet seg forbi de tidlige stadiene.

## Typer automatiske systemer
Det finnes en rekke typer automatiske brannslokkingssystemer og standarder for hver enkelt. Systemene er like forskjellige som de mange bruksområdene. Grovt sett kan automatiske brannslokkingssystemer deles inn i to kategorier:

* **Prosjekterte systemer** (*engineered fire suppression systems*): Er designspesifikke, og brukes oftest for større installasjoner der systemet er designet for en bestemt applikasjon. Eksempler inkluderer offentlige og private bygninger, serverrom, store marine fartøy, industriell produksjon og elektriske koblingsrom. 
* **Forhåndsgodkjente systemer** (*pre-engineered fire suppression systems*): Bruker forhåndsgodkjente elementer for å eliminere behov for brannteknisk prosjektering utover det opprinnelige produktdesignet. Eksempler inkluderer sikringsskap, fordelingsskap til gass, batterirom, motorrom, vindturbiner, farlig gods og andre lagerområder.

## Komponenter
Et automatisk brannslukkingssystem kan fungere uten menneskelig inngripen, og må ha en mekanisme for deteksjon, aktivering og levering. 

I mange systemer gjøres deteksjon mekanisk eller elektrisk.

* Mekanisk deteksjon bruker glassampuller som er konstruert for å løses ut ved en bestemt temperatur
* Elektrisk deteksjon bruker varmedetektorer utstyrt med selvgjenopprettende, normalt åpen (NO) kontakter som lukkes når en forhåndsbestemt temperatur nås. Fjernstyrt og lokal manuell betjening er også mulig. 

Aktivering involverer vanligvis enten en trykksatt væske og en utløserventil, eller i noen tilfeller en elektrisk pumpe.

Levering utføres ved hjelp av rør og dyser. Dysedesignet er spesifikt for det brukte midlet og ønsket dekning.

## Slukningsmidler
Vann er det vanligste brannslukkingsmiddelet i bruk over hele verden. Vann har imidlertid noen ulemper som kan variere fra utilstrekkelig forsyning til utstyr som er svært utsatt for vannskader. I noen tilfeller er det ikke mulig å bruke vann (for eksempel kjemikalier eller flytende metall) fordi det kan føre til eksplosjoner. I slike tilfeller kan det i stedet være aktuelt å bruke andre typer brannslukking som kjemikalier eller inerte gasser.

## Helse- og miljøhensyn
Tidlig på 1900-tallet ble karbontetraklorid mye brukt i renserier, som kjølemiddel og som brannslukningsmiddel, men med tiden ble det oppdaget at karbontetraklorid er helseskadelig.

Fra midten av 1960-årene var Halon 1301 industristandard for å beskytte verdifulle eiendeler mot brannfare. Det er hurtivirkende, trygt for eiendeler og krever lite langringsplass. Halon 1301 sin største ulempe er at det bryter ned atmosfærisk ozon, samt at det er potensielt skadelig for mennesker. Siden 1987 har rundt 191 nasjoner signert Montrealprotokollen om stoffer som bryter ned ozonlaget, og blant stoffene på denne listen er halogenerte hydrokarboner. Det har derfor vært fokus på å gå bort fra Halon 1301 og Halon 1211.

## Se også
* Brannsikring, forebyggende tiltak for redusere sannsynligheten for brann og ødeleggelser ved brann
* Brannvern, virksomhet som skal hindre at brann oppstår og begrenser skader ved brann
* Brannslokningsapparat, bærbart apparat til å slokke brann

## Referanser